3.

Správa o vytvorení zmluvnej základne a o začatí spolupráce s Europolom

1.	Chronológia a dosiahnutý stav v prístupovom procese Slovenskej republiky k Európskemu policajnému úradu (ďalej len “Europol”)

Na bilaterálnom screeningu v dňoch 17.–18.06.1999 v Bruseli bola predložená komparácia legislatívy kapitoly č. 24 – Spravodlivosť a vnútorné záležitosti, ktorá obsahuje problematiku policajnej legislatívy, azylovej legislatívy, trestnoprávnej a časti občianskoprávnej legislatívy, colnej legislatívy a inej. Z bilaterálneho screeningu vyplynula potreba pripraviť uzavretie bilaterálnej zmluvy o spolupráci medzi Ministerstvom vnútra SR (MV SR) a Europolom, ako aj zriadiť národnú jednotku Europol .
V dňoch 25.–29.04.2000 sa delegácia MV SR zúčastnila prípravných rokovaní kandidátskych krajín s Europolom pred začatím formálnych negociácií. Z uvedených rokovaní vyplynulo, že hlavnou podmienkou začatia spolupráce s Europolom je popri zriadení kontaktného pracoviska aj zabezpečenie kontrolného mechanizmu ochrany osobných údajov v policajných informačných systémoch nezávislým kontrolným orgánom.
V októbri 2000 sa uskutočnila hodnotiaca misia Europolu v SR s cieľom pripraviť správu o stave legislatívy v oblasti ochrany osobných údajov v informačných systémoch polície a jej uplatňovanie v praxi. Zástupcovia Europolu vtedy rozhodli, že správu o stave legislatívy v oblasti ochrany osobných údajov v SR, ktorá má byť predložená Správnej rade Europolu (ďalej len “správna rada”) a Rade EÚ, vypracujú až po prijatí niektorých zmien v legislatívnej oblasti v SR.
Dňom 01.01.2001 bolo nariadením ministra vnútra č. 66/2000 zriadené pracovisko Národnej ústredne Europol (ďalej len “NÚE”) ako súčasť nového organizačného celku - úradu medzinárodnej policajnej spolupráce Prezídia Policajného zboru. Dňa 01.11.2001 bol na Zastupiteľský úrad Slovenskej republiky v Haagu/Holandsko v rámci bilaterálnej spolupráce vyslaný policajný pridelenec, ktorý by sa mal po podpise Zmluvy o spolupráci etablovať ako styčný dôstojník SR v centrále Europolu. 
Podmienka kontrolného mechanizmu ochrany osobných údajov bola splnená prijatím zákona č.490/2001 Z. z., ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov, ktorý nadobudol účinnosť dňa 01.12.2001. 
Právne oddelenie Europolu vypracovalo dokument pod názvom Správa o ochrane osobných údajov v SR, ktorý je nevyhnutným predpokladom pre uskutočnenie ďalších krokov v negociačnom procese vedúcom k uzatvoreniu zmluvy o spolupráci medzi SR a Europolom. V tejto správe bol podrobne hodnotený stav legislatívy SR týkajúcej sa oblasti ochrany osobných údajov (s dôrazom na policajné činnosti), ako aj inštitucionálne nástroje podieľajúce sa na týchto činnostiach. V máji 2002 bola Správa o ochrane osobných údajov v SR predložená Správnej rade a na jej zasadnutí v dňoch 5.-6. septembra 2002 (po obdržaní odborného stanoviska Spoločného dozorného orgánu Europolu) aj odsúhlasená. Dňa 14.10.2002 bola správa prijatá Radou ministrov spravodlivosti a vnútra (ďalej len “Rada ministrov JHA”). Riaditeľ Europolu tým získal mandát na začatie formálnych rokovaní o návrhu zmluvy o spolupráci so Slovenskou republikou.
V spolupráci s legislatívnym a právnym odborom Ministerstva vnútra Slovenskej republiky bol v dostatočnom časovom predstihu vypracovaný návrh zmluvy a dňa 17. septembra 2002 prerokovaný s právnym oddelením Europolu v Haagu. Konečný návrh textu Zmluvy o spolupráci medzi SR a Europolom bol predložený Správnej rade na jej zasadnutí v dňoch 29.-30. októbra 2002, keďže podľa rozhodnutia Rady ministrov JHA z marca 2000 správna rada vyžaduje, podobne ako u Správy o ochrane osobných údajov, odborné posúdenie návrhu textu dohody od Spoločného dozorného orgánu. 
Vzhľadom na to, že dňom 01.11.2002 začali platiť nové legislatívne pravidlá, musel legislatívny a právny odbor Ministerstva vnútra SR návrh predmetnej zmluvy opätovne predložiť na rozšírené mimorezortné pripomienkové konanie, z ktorého vyplynula zásadná pripomienka Ministerstva obrany SR zaradiť do zoznamu príslušných orgánov, ktoré budú oprávnené oboznamovať sa s informáciami Europolu, vojenskú políciu. Na základe tejto pripomienky bola teda ešte pred vypracovaním správy Spoločným dozorným orgánom Europolu do prílohy návrhu zmluvy doplnená “vojenská polícia”. 
Spoločný orgán Europolu na svojom rokovaní 16.12.2002 upravený návrh zmluvy schválil a odporučil na schválenie v Správnej rade. Následne správna rada na svojom zasadnutí 20.12.2002 návrh schválila a odporučila ho na prerokovanie vo Výbore podľa článku 36 zmluvy o EÚ (ďalej len “CATS”) dňa 22.01.2003 a následne na konečné prerokovanie a schválenie ktoroukoľvek najbližšou Radou ministrov. 
Krátko pred zasadnutím CATS obdržal Europol pripomienky zástupcov nemeckého ministerstva spravodlivosti. Nemecká strana po preskúmaní návrhov predkladaných zmlúv (okrem SR aj Bulharska a Cypru) požadovala, aby ešte pred rokovaním CATS dňa 23.-24.01.2003 boli všetky návrhy v preambule doplnené o proklamáciu tohto znenia: “zmluva nie je v rozpore so žiadnym platným dokumentom upravujúcim policajnú spoluprácu alebo spoluprácu vo veciach trestných medzi spomenutými krajinami a jednotlivými krajinami Európskej únie, teda na bilaterálnej úrovni.”. Vzhľadom na krátkosť času právny odbor Europolu predložil všetky návrhy bez toho, aby zapracoval pripomienky nemeckej strany, keďže nebol presvedčený o nevyhnutnosti doplnenia návrhov zmlúv a domnieval sa, že nejde o zásadné pripomienky. Grécke predsedníctvo, ktoré viedlo zasadnutie, rozhodlo všetky tri zmluvy an-bloc vrátiť Europolu na doplnenie v zmysle uvedeného návrhu. Ministerstvo vnútra SR zmluvu podľa pripomienok Nemecka doplnilo a obratom vrátilo naspäť na právne oddelenie Europolu.
Návrh zmluvy, ktorý už v decembri 2002 obsahoval v prílohe zaradenú vojenskú políciu na základe žiadosti SR, bol následne predložený členom Správnej rady, z ktorých niektorí počas rokovania v dňoch 11.-12.02.2003 vyjadrili pochybnosti voči návrhu SR zahrnúť do zoznamu príslušných orgánov SR aj “vojenskú políciu”. Správna rada rozhodla, že tento materiál bude predložený na schválenie Rade ministrov JHA až po tom, čo sa Správnej rade za asistencie Europolu a Slovenskej republiky zdôvodní doplnený návrh. Dňa 21.02.2003 zaslal riaditeľ Europolu Správnej rade list, v ktorom okrem iného na základe našej argumentácie zdôvodnil návrh SR začleniť medzi príslušné orgány aj “vojenskú políciu”, odporučil zmluvu schváliť a predložiť ju na najbližšie rokovanie Rady ministrov JHA. 
Dňa 13.03.2003 právny odbor Europolu zaslal informáciu, že predstavitelia Írska a Belgicka v Správnej rade uplatnili písomné výhrady k nášmu návrhu zaradiť vojenskú políciu do zoznamu v prílohe návrhu zmluvy. Neboli uvedené konkrétne výhrady, iba konštatácia, že tieto krajiny nie sú presvedčené, že vojenská polícia by mala byť zaradená do zoznamu príslušných orgánov SR. Súčasne odporučil zvážiť možnosť vypustiť vojenskú políciu zo zoznamu, keďže sa to javí ako jediná možnosť, ako by mohol návrh prejsť a dostať sa na marcové rokovanie CATS.
Dňa 17.3.2003 Ministerstvo obrany SR stiahlo svoju požiadavku o zaradenie vojenskej polície do zoznamu v prílohe zmluvy. Pozmenený návrh zmluvy bol opätovne zaradený na rokovanie CATS v dňoch 24.‑25.03.2003 v Bruseli, kde bol bez pripomienok schválený. Napriek súhlasu všetkých členských krajín na uvedenom rokovaní však zatiaľ nemôže byť návrh predložený na rokovanie COREPER-u (predchádza zasadnutiu Rady ministrov JHA), keďže vo Francúzsku musí v zmysle francúzskej legislatívy formálne a definitívne stiahnutie výhrad potvrdiť francúzsky parlament. Následne bude návrh zmluvy predložený na konečné schválenie Radou JHA v Bruseli dňa 4. júna.
Etapa prípravy zmluvnej základne s Europolom a vybudovania spojenia s centrálou Europolu v Haagu bude ukončená podpisom zmluvy, ktorý je predbežne stanovený na deň 13.06.2003. 
Po ratifikácii zmluvy NÚE začne priebežne zabezpečovať úlohy vyplývajúce z jej ustanovení. V súlade s článkom 7 a nasledujúcimi sa bude výmena informácií uskutočňovať výlučne medzi NÚE a Europolom. Zmluvné strany sú pritom povinné zabezpečiť, aby výmena informácií mohla prebiehať dvadsaťštyri (24) hodín denne. NÚE bude ďalej plniť úlohy vyplývajúce z ustanovení pripraveného Naradenia ministra vnútra Slovenskej republiky o spolupráci útvarov Policajného zboru, útvarov zvláštnych služieb Policajného zboru a úradov justičnej polície Policajného zboru s Európskym policajným úradom, ako aj ďalšie všeobecné úlohy vyplývajúce z organizačného poriadku úradu medzinárodnej policajnej spolupráce Prezídia PZ. Na bezproblémové plnenie záväzkov, vyplývajúcich z predmetnej zmluvy, Prezídium PZ prijme ešte v roku 2003 niekoľko opatrení, týkajúcich sa predovšetkým vybavenia pracoviska NÚE výpočtovou technikou a jeho dobudovania po personálnej stránke.

2.	Súčasný stav a návrh opatrení na zabezpečenie plnenia úloh vyplývajúcich zo Zmluvy o spolupráci medzi Slovenskou republikou a Európskym policajným úradom
a)	Personálna oblasť:
Národný program pre prijatie acquis communautaire 2001 v kapitole 24 - spolupráca v oblasti spravodlivosti a vnútra stanovil v časti “Zabezpečenie primeranej kapacity na účasť v Europole” na rok 2002 plánovaný nárast početných stavov pracoviska NÚE. Vláda SR vo svojom Uznesení č. 1137 zo 6. decembra 2001 k správe o rozpracovaní súboru opatrení vyplývajúcich z Akčného plánu boja proti terorizmu EÚ, Rezolúcie Bezpečnostnej rady OSN číslo 1373 (2001) a ďalších relevantných dokumentov v podmienkach SR v súlade s koncepciou budovania pracoviska Europolu uložila pod č. 14 úlohu “urýchlene personálne posilniť pracovisko Europolu adekvátne odborne jazykovo vybaveným personálom” s termínom splnenia 31.12.2002. Obidva vládne zámery sa premietli do Plánu práce Prezídia Policajného zboru na rok 2002 a následne aj na rok 2003. 
NÚE avizovala horeuvedené skutočnosti už koncom roka 2001 v súvislosti s prípravou materiálu na určenie celkových početných stavov Policajného zboru na rok 2003 a uplatnila požiadavku na nárast početných stavov pracoviska pre rok 2003. Namiesto plánovaného, resp. deklarovaného nárastu boli v priebehu roka 2002 organizačnými zmenami na úrade medzinárodnej policajnej spolupráce Prezídia Policajného zboru z pracoviska NÚE z celkového počtu funkčných miest na NÚE (1+5) postupne odsystemizované dve tabuľkové miesta (1 PT8 do činnej zálohy pre policajného pridelenca na Zastupiteľskom úrade SR vo Viedni, 1 PT8 na oddelenie policajných pridelencov a mierových misií úradu medzinárodnej policajnej spolupráce Prezídia PZ). Tieto opatrenia vyplývali z priebežného vytyčovania priorít vlády SR a doposiaľ pracovisku NÚE nespôsobovali problémy, pretože jeho činnosť bola obmedzená zväčša len na prípravu zmluvy. 
Vzhľadom na skutočnosť, že od III. štvrťroka 2003 sa počíta s plynulou výmenou informácií s Europolom, na splnenie úloh, vyplývajúcich z ustanovení Zmluvy o spolupráci medzi Slovenskou republikou a Európskym policajným úradom, ako aj z ustanovení Dohovoru o Europole, prezident Policajného zboru rozhodol situáciu na pracovisku riešiť prerozdelením neobsadených tabuľkových miest v rámci Prezídia Policajného zboru. V roku 2003 budú na pracovisko NÚE pridané tri policajné tabuľkové miesta, z ktorých dve (1 PT-9, 1 PT-8) budú vyčlenené na plnenie úloh, vyplývajúcich z Dohovoru o Europole, ako aj úloh súvisiacich so spracovávaním agendy riadiacich orgánov Europolu, a tretie (1 PT-8) bude vyčlenené v činných zálohách pre styčného dôstojníka SR vyslaného do centrály Europolu v Haagu. Týmto krokom sa splní podmienka, vyplývajúca z Dohovoru o Europole, že výmena informácií sa uskutočňuje výlučne prostredníctvom NÚE. V roku 2004 bude na pracovisko NÚE pridaných ďalších päť policajných tabuľkových miest (PT-7). Pracovníci, zaradení na týchto miestach, budú tvoriť základ nového spoločného pracoviska nepretržitej 24-hodinovej služby; v roku 2004 sa pripravuje prepojenie pracovísk úradu medzinárodnej policajnej spolupráce P PZ na spoločnú platformu, ktorá bude zabezpečovať nepretržitú stálu službu pre všetky pracoviská úradu participujúce na výmene informácií zo zahraničnými partnermi, t.j. pre Národnú ústredňu Interpol, NÚE a Národný Schengenský informačný systém (po jeho sprevádzkovaní). 
b)	Oblasť materiálno-technického zabezpečenia:
Pracovisko NÚE v súčasnej dobe nedisponuje vlastnými prostriedkami výpočtovej techniky. Pracovníci zaradení na NÚE využívajú pracovné stanice zapožičané od Národnej ústredne Interpol. Tieto však už po siedmich rokoch nevyhovujú potrebám a nárokom kladeným na pracoviská, ktorých fungovanie závisí na využívaní moderných technológií. 
Základné technické vybavenie na zabezpečenie bezpečného komunikačného spojenia bezplatne poskytne v súlade s Dohovorom o Europole centrála Europolu v Haagu. Toto vybavenie zostane majetkom Europolu a bude určené výhradne na výmenu informácií v súvislosti s plnením úloh Europolu. Slovenská republika musí recipročne vykonať kroky na zabezpečenie materiálno-technického vybavenia pre NÚE, aby bolo možné hneď po schválení zmluvy začať s inštaláciou ďalších prostriedkov výpočtovej techniky, potrebnej na výmenu informácií. 
Ministerstvo vnútra Slovenskej republiky bude v roku 2003 túto situáciu riešiť financovaním z prostriedkov, vyčlenených na vybudovanie pracoviska Národného Schengenského informačného systému. V roku 2004 Ministerstvo vnútra Slovenskej republiky vyčlení z rozpočtu rezortu sumu 5 mil. Sk na ďalšie technické a materiálne vybavenie, pracoviska NÚE.
V tejto súvislosti je potrebné uviesť, že rovnako ako v personálnej oblasti, tak aj technické vybavenie, získané za finančné prostriedky požadované na sprevádzkovanie pracoviska NÚE, bude v budúcnosti zdieľané ostatnými pracoviskami úradu medzinárodnej policajnej spolupráce Prezídia PZ.